У БЕОГРАДСКОМ Народном позоришту увелико теку припреме за мјузикл “Слободан шоу” (о животу председника Слободана Милошевића и његове супруге Мирјане Марковић), а премијера ће бити крајем фебруара на Косову и Метохији!

Представу Српске драме Народног позоришта из Приштине са седиштем у Грачаници режира Ненад Тодоровић, редитељка Јелена Богавац овог пута је у “улози” аутора текста и сонгова, док музику пише Марко Грубић.

- Одлучили смо се за овакав пројекат јер је судбина Косова, почетак и крај, директно повезана с периодом Милошевићеве владавине - објашњава Јелена Богавац. - Често се сматра да је он главни јунак трагедије “растакања” српске нације. У политичком смислу остало је отворено питање да ли је био “балкански касапин” или “жртвено јагње”, а одговор ће, наравно, тек дати историја. Наш уметнички задатак је, верујем, у храбром и одговорном промишљању и тражењу одговора на питања о сопственом националном идентитету.

Наша саговорница подсећа да ће нова представа бити пета продукција у којој се двојац Богавац - Тодоровић бави идентитетом кроз различите околности условљене самим балканским простором, и то не само за нашег живота.

Прочитајте још - СКРИВЕНИ ДЕТАЉИ: У пресуди Младићу стоји да је Милошевић амнестиран

- Слободана и Миру тумачимо као нераздвојив владарски пар на челу државе у одсудном тренутку, тренутку распада Југославије и “преформулације” света - истиче Јелена Богавац. - Редитељ је бирао жанр, а ја сам као аутор у фокус ставила два периода: доба “шљокица” деведесетих година прошлог века, а онда време хапшења Милошевића и хашке документе. Представа показује како је, заправо, из првобитног кича настала античка трагедија целе нације коју смо доживели у Хагу, односно у Хаду, како га ми интерно зовемо.

Јелена Богавац

У представи учествује цео глумачки ансамбл из Грачанице, млади глумци окупљени око Омладинско-драмског студија Битеф театра и хор “Гли Србија”.

- Е, чланови тог хора су последње “Милошевићеве бебе”, деца рођена 1994. и 1995. године. Наш суштински мотив да радимо представу био је да управо из њихове визуре нађемо тачну меру историјске дистанце. Интересантно је да ова генерација готово ништа не зна о том периоду, нити има било какав однос према њему, али се веома живо сећа - бомбардовања. Заправо слике бомбардовања су и њихове прве успомене из детињства.





ВРХ СОЦИЈАЛИСТА

У представи, како сазнајемо, “појавиће” се све значајне личности СПС тог времена, међу њима и неки већ заборављени политичари. “Слободан шоу” премијерно ће бити изведен у Грачаници, у Београду ће гостовати на сцени Народног позоришта, али и у другим градовима широм Србије.